text: «Іван і Бог» — песьня пра савецкую калектывізацыю, пра лёс майго раскулачанага ў канцы 1940-х прадзеда, а таксама дзясяткаў тысяч іншых прадзедаў, — кажа Андрэй Скурко, аўтар словаў і бас-гітарыст гурта. — Беларусы да сярэдзіны ХХ стагодзьдзя былі сялянскай нацыяй. Калектывізацыя была капітальным зломам, вартым формы народнай легенды, у якую гэты сюжэт укладзены. Тэкст круціўся ў галаве многа гадоў у розных варыянтах, і ўрэшце быў напісаны за вечар разам з музыкай. Мікола паслухаў і сказаў: „Бандыцкая песьня“. І зрабіў з рамантычнай ірляндзкай баляды жорсткі дэльта-блюз. Калі паспрабавалі іграць той блюз з Жэнем, з ударнымі, гук пацяжэў і выйшла ўрэшце тое, што вы чуеце».
  Каб запісаць песьню «Іван і Бог» музыкі ўпершыню сабраліся празь перапынак у сем гадоў. «Навошта? А навошта людзі займаюцца сэксам? Дзеля ўласнага задавальненьня, канечне. Апроч таго, маецца матэрыял, які мы хочам паказаць людзям», — камэнтуе вакаліст гурта Мікола Шакель.
  «Цмокі» пры канцы 90-х дзялілі сцэну з «Улісам» ды «Новым небам», выдаваліся на першых беларускіх CD-складанках. У другой палове 00-х яны выступалі пад назваю Band_А і зь песьняю «Рэвалюцыя» трапілі ў топ-12 гітоў сэзону на «Тузіне» ў 2007 годзе. З трэцім заходам на сцэну яны вырашылі вярнуцца да першапачатковай назвы.